呂利

莊－巴普鐵斯·呂利，原名佐雲尼·巴鐵斯達·盧利，係喺意大利出世嘅法國巴洛克宮廷作曲家。

呂利一世人大部分時間都喺法國國王路易十四嘅宮廷裏面作曲，後來重做埋路易十四嘅宮廷樂正。佢控制咗當時法國嘅音樂生活，開創咗法國歌劇，又發展咗大經文歌同埋法國序曲，對當時嘅歐洲音樂產生咗巨大嘅影響。佢嘅影響一直延續到亨利·浦修、基奧格·腓特列·韓德爾、巴哈、莊－菲臘·夏摩等作曲家。

生平
呂利1632年11月28號喺意大利翡冷翠出世。佢爸爸羅倫佐·盧利係磨坊工人，媽媽卡塔蓮娜·迪些拉係磨工個囡。

呂利細細個就開始學結他同小提琴，重跟著流浪藝人巡迴演出。1646年，佢14歲嗰陣，佢喺舞蹈同戲劇方面嘅天才被傑斯公爵昂希二世發現，第二年就去咗法國，喺路易十四嘅梳堂家姐蒙龐斯耶女公爵大小姐屋企做工人。喺女公爵嘅幫助下，呂利嘅音樂才華越來越成熟。

呂利後來拜咗尼古拉·美德許為師，學習音樂理論，之後加入咗法國王室嘅弦樂隊「國王專屬八十提琴弦樂團」成為指揮。1653年呂利同國王跳完「今夜芭蕾」之後，由於厭倦咗八十提琴弦樂團，佢就喺國王嘅授權下組建咗「小提琴樂團」，之後被人任命為路易十四嘅樂長同埋巴黎歌劇團嘅樂長。1661年，呂利入咗法國籍，1662年正式昇任法國王室樂正。

1662年，呂利娶咗佢嘅音樂家朋友，蒙龐西埃大小姐嘅樂長米修·朗碧之女瑪德蓮·郎碧，生咗十個仔女。

1664年，呂利同戲劇家莫里哀邂逅，兩個人正式開始喺戲劇上嘅合作，並開創咗「戲劇芭蕾」。

1672年，呂利從皮耶·披仁嗰道收購咗歌劇學院嘅經營權，然後將歌劇學院改咗名做「皇家音樂學院」。從此，佢開始每年完成一部大型歌劇。佢重講服咗路易十四，要路易十四頒佈法令，限制自己喺音樂事業上嘅潛在對手喺各方面嘅發展。因此，當時許多偉大嘅音樂家，包括馬克－安托雲·沙彭鐵耶、安德曦·岡普夏同埋路易－尼古拉·基康保，都生活喺呂利嘅陰影裏面。

1681年，呂利到咗佢事業嘅最高點：佢被路易十四封咗做貴族，昇任國王秘書。但係就喺伊個時候，佢啲敵人曝光咗佢係同性戀伊個事實，令到路易十四開始同佢疏遠，最後佢不得不將佢最後幾部作品嘅贊助人名單裏面國王個名拿走。

1687年1月8日，呂利喺演出慶祝國王手術康復嘅《感恩贊》嘅時候，唔小心用指揮棍篤穿咗腳趾，後來傷口重發炎潰瘍。佢喺3月22日死於敗血症。

呂利嘅十個仔女當中，有三個仔後來都做咗作曲家：路易·呂利、莊－巴普鐵斯·呂利二世、莊－路易·呂利。

意大利作曲家
法國作曲家